**KISKŐRÖS VÁROS POLGÁRMESTERE**

### ELŐTERJESZTÉS

(a Képviselő-testület 2022. augusztus 18-i ülésére)

**TÁRGY: SZÁNDÉKNYILATKOZAT A VÍZIKÖZMŰ VAGYON MAGYAR ÁLLAM RÉSZÉRE TÖRTÉNŐ INGYENES ÁTADÁSA TÁRGYÁBAN**

A víziközmű-szolgáltatásról szóló 2011. évi CCIX. törvény (a továbbiakban: Vksztv.) 2. § (1) bekezdés 20. pontja alapján a víziközmű: olyan közcélú vízilétesítmény, amely

a) település vagy települések közműves ivóvízellátását, ezen belül az ivóvíztermelést, az ehhez kapcsolódó ivóvízbázis-védelmet, az ivóvízkezelést, -tárolást, -szállítást és -elosztást, felhasználási helyekre történő eljuttatást, mindezekhez kapcsolódóan a tűzivíz biztosítását vagy

b) a közműves szennyvízelvezetés során (egyesített rendszer esetén a csapadékvíz-elvezetést is ideértve) a szennyvíz felhasználási helyekről történő összegyűjtését, elvezetését, tisztítását, a keletkező szennyvíziszap kezelését és a tisztított szennyvíz hasznosítását, elhelyezését szolgálja.

A Vksztv 6. § (1) bekezdése szerint a víziközmű kizárólag állam vagy települési önkormányzat tulajdonában állhat.

Magyarország helyi önkormányzatairól szóló 2011. évi CLXXXIX törvény (a továbbiakban: Mötv) 13. § (1) bekezdés 21. pontja értelmében a víziközmű-szolgáltatás helyben biztosítható közfeladat, amennyiben a víziközmű-szolgáltatásról szóló törvény rendelkezései szerint a helyi önkormányzat ellátásért felelősnek minősül.

A közműves ivóvízellátással, szennyvízelvezetéssel és –tisztítással, környezetvédelmi követelményeknek megfelelő elhelyezéssel kapcsolatos víziközmű-szolgáltatási feladatok az önkormányzatot, mint ellátásért felelőst terhelik. A szolgáltatási feladatok ellátása körében gondoskodik a víziközmű rendszerek működtetéséről, fejlesztéséről: felújítás, pótlás, rekonstrukció, meglévő rendszer bővítése, új víziközmű létesítése, a víziközmű-szolgáltatás infrastrukturális feltételeinek megteremtése, a szolgáltatás folyamatos meghatározott paraméterekkel történő biztosítása. Gondoskodik továbbá a víziközmű vagyon nyilvántartásáról, biztosításáról, a kapcsolódó adminisztrációs feladatok ellátásáról.

Kiskőrös Város Önkormányzata a Kiskunsági Víziközmű-Szolgáltató Kft.- vel (a továbbiakban: Üzemeltető) kötött bérleti üzemeltetési szerződés útján látja el a víziközmű rendszerek (ivóvíz, szennyvíz) megfelelő színvonalon történő működtetésével, fejlesztésével, a víziközmű vagyon nyilvántartásával összefüggő feladatait.

Üzemeltető jelezte, hogy 2022. évben jelentős veszteséggel számol, mely az első félévben elérte a 248 millió forintot. Az energia, nyersanyag, vegyszer, stb árak jelentős emelkedése miatt az idei veszteség a többszörösére emelkedhet, melyet az Önkormányzatoknak kellene kigazdálkodnia.

A Vksztv 5/H § (2) bekezdése alapján a szolgáltatás biztosítása érdekében az Önkormányzatoknak lehetősége van arra, hogy az ellátási felelősséget, a víziközmű vagyont és működtető vagyont, a szolgáltató társaságánál fennálló tulajdonosi részesedést ingyenesen átadhatja a Magyar Állam részére.

A nemzeti vagyonról szóló 2011. évi CXCVI. törvény 5. § (5) bekezdés a) pontja alapján a víziközmű, az önkormányzat korlátozottan forgalomképes vagyonát képezi. A város víziközmű vagyonának értéke ivóvízhálózat vonatkozásában bruttó 913.272.713,-Ft, szennyvízhálózat vonatkozásában 3.885.469.670,-Ft.

Jelenleg a víziközmű rendszerek rekonstrukciója tárgyában kettő pályázati eljárásról döntött a Képviselő-testület:

* víziközművek energiahatékonyságának fejlesztése VÁRA-ÉMI 2020-0032 (70% támogatás 12.117.406,-Ft, 30% önerő: 5.193.174,-Ft) folyamatban lévő pályázat
* KEHOP-2.1.11-21 kódszámú, „Felhívás víziközmű hálózatok átalakítására, hatékonyságnövelő fejlesztésére, víziközmű rendszerek műszaki állapotának felmérésére, problémák feltárására” című felhívásra a teljes költség 170.186.430,-Ft, támogatási konstrukció keretében igényelt támogatás 119.130.501,-Ft, 51.055.929,-Ft önerő, támogatási szerződés megkötésére ezidáig nem került sor.

A Nemzeti Vízművek Zrt. tájékoztatása szerint a folyamatban lévő pályázatok is átvételre kerülnek, azonban az önerő megtérítésére nem kerül sor.

A víziközmű szolgáltatást érintő önkormányzati tulajdonban lévő ingatlanok:

* a Kiskőrös, 103 hrsz-on nyilvántartott, kivett szennyvíztisztító telep,
* a Kiskőrös, 2571hrsz-on nyilvántartott, kivett vízmű (víztorony).

2020. novemberében létrejött a 100%-os állami tulajdonban lévő Nemzeti Vízmű Zrt., melynek feladata az állami tulajdonú víziközmű felett a víziközmű működtető eszközök és rendszerfüggetlen víziközmű-elemek, valamint az állami vagyonról szóló 2007. évi CVI. törvény rendelkezései alapján a víziközmű-szolgáltató társaságok állami tulajdonú társasági részesedése felett az államot megillető jogok és kötelezettségek gyakorlása. A Nemzeti Vízművek Zrt. a víziközmű-szolgáltatáshoz kapcsolódó ellátásért felelősség Magyar Állam részére történő átadására, integrációs programot dolgozott ki. Az integrációs programhoz, illetve az ellátásért való felelősség átadásához az önkormányzatok, illetve víziközmű szolgáltatók önkéntes alapon csatlakozhatnak.

Az Önkormányzatoknak az integrációhoz történő csatlakozásról 2022. augusztus 25. napjáig kell döntést hozniuk. Amennyiben az integráció mellett döntenek, a Nemzeti Vízművek Zrt., mint tulajdonosi joggyakorló egyeztetést kezdeményez az Önkormányzattal, az ellátási felelősség és az ahhoz tartozó víziközmű vagyon, a fel nem használt fejlesztési források térítésmentes állami átvételének feltételeiről és előkészíti az átruházási szerződés tervezetét. A szerződéses feltételeket a Képviselő-testületnek 2022. szeptember 20. napjáig szükséges jóváhagynia.

Fentiekre figyelemmel javasom, hogy a Képviselő-testület a határozat-tervezet mellékletében foglaltak szerint döntsön.

**Kiskőrös, 2022. augusztus 15.**

**Domonyi László s.k.,**

**polgármester**

**HATÁROZAT - TERVEZET**

A Képviselő-testület:

1. kinyilvánítja azon szándékát, hogy Kiskőrös Város Önkormányzata, mint a város víziközmű rendszereinek (ivóvíz-, szennyvízhálózat) tulajdonosa, a víziközmű-szolgáltatás biztosítása vonatkozásában fennálló ellátási kötelezettségének a Magyar Állam részére történő átruházására irányuló integrációs programban részt kíván venni.
2. felhatalmazza a polgármestert, a határozat-tervezet mellékletét képező Szándéknyilatkozat, kapcsolódó jognyilatkozatok aláírására.

**Felelős:** polgármester

**Határidő:** azonnal